b'\n_START_ARTICLE_\nKamaj\xc5\xb3 Antano Strazdo gimnazija\n_START_SECTION_\nIstorija\n_START_PARAGRAPH_\n1774\xc2\xa0m. Kamajuose veik\xc4\x97 parapijin\xc4\x97 mokykla, kurioje mok\xc4\x97si 22 mokiniai. 1864\xc2\xa0m. jos vietoje \xc4\xafsteigta valdi\xc5\xa1ka pradin\xc4\x97 mokykla, kurioje visi dalykai, i\xc5\xa1skyrus tikyb\xc4\x85, buvo d\xc4\x97stomi rus\xc5\xb3 kalba. 1908\xe2\x80\x931934\xc2\xa0m. veik\xc4\x97 pradin\xc4\x97 keturi\xc5\xb3 skyri\xc5\xb3 mokykla. 1935\xc2\xa0m. \xc4\xafsteigiamas penktasis, o 1936\xc2\xa0m.\xc2\xa0\xe2\x80\x93 \xc5\xa1e\xc5\xa1tasis skyriai._NEWLINE_Nuo 1944\xc2\xa0m. spalio m\xc4\x97n. pradeda veikti progimnazija, kuri 1948\xc2\xa0m. reorganizuojama \xc4\xaf vidurin\xc4\x99 mokykl\xc4\x85. Mokykla buvo \xc4\xafsik\xc5\xabrusi septyniuose pastatuose. Veiklos prad\xc5\xbeioje nebuvo reikiam\xc5\xb3 patalp\xc5\xb3, centrinis pastatas nebuvo baigtas statyti, mokykla netur\xc4\x97jo joki\xc5\xb3 mokymo bei vaizdini\xc5\xb3 priemoni\xc5\xb3. Dauguma mokytoj\xc5\xb3 dirbo baig\xc4\x99 tik gimnazij\xc4\x85. 1950\xc2\xa0m. i\xc5\xa1leista pirmoji abiturient\xc5\xb3 laida. 1963\xc2\xa0m. mokyklai suteiktas kunigo ir poeto Antano Strazdo (1760\xe2\x80\x931833) vardas._NEWLINE_1965\xc2\xa0m. pastatytas dvylikos klasi\xc5\xb3 priestatas su centrinio \xc5\xa1ildymo katiline, metalo ir med\xc5\xbeio dirbtuv\xc4\x97mis, bufetu. Senose patalpose \xc4\xafsik\xc5\xabr\xc4\x97 vaik\xc5\xb3 dar\xc5\xbeelis, bendrabutis. 1967\xc2\xa0m. pastatyta sporto sal\xc4\x97, 1980\xc2\xa0m. pastatytas mokyklos priestatas su tipiniais fizikos, chemijos, biologijos, karinio rengimo kabinetais, metalo dirbtuv\xc4\x97mis, valgykla, gara\xc5\xbeais, skystu kuru veikian\xc4\x8dia katiline. 1976\xc2\xa0m. pereita dirbti \xc4\xaf kabinetin\xc4\x99 sistem\xc4\x85. 1985\xc2\xa0m. \xc4\xafrengtas \xc5\xa1lov\xc4\x97s kambarys, kuris 1989\xc2\xa0m. pertvarkytas \xc4\xaf mokyklos muziej\xc5\xb3. 1988\xc2\xa0m. atliktas mokyklos remontas, suremontuota akt\xc5\xb3 sal\xc4\x97. Tais pa\xc4\x8diais metais atsisakyta kabinetin\xc4\x97s sistemos._NEWLINE_1989\xe2\x80\x931990\xc2\xa0m. nustojo veikti komjaunimo ir pionieri\xc5\xb3 organizacijos, mokykla buvo depolitizuota. Tais pa\xc4\x8diais metais prad\xc4\x97ta d\xc4\x97styti tikyb\xc4\x85. 1994\xe2\x80\x931995\xc2\xa0m. v\xc4\x97l pereita prie kabinetin\xc4\x97s sistemos, atliktas biologijos, fizikos, vokie\xc4\x8di\xc5\xb3, pradini\xc5\xb3 klasi\xc5\xb3 ir kabinet\xc5\xb3, valgyklos kapitalinis remontas. Atnaujintas pirmojo ir antrojo auk\xc5\xa1to interjeras. 2000\xc2\xa0m. kovo m\xc4\x97n. Antano Strazdo 240-\xc5\xb3j\xc5\xb3 gimimo metini\xc5\xb3 proga atidarytas poeto portretas (dailininkas Jok\xc5\xabbas Zov\xc4\x97). Tais pa\xc4\x8diais metais mokyklai suteikta teis\xc4\x97 \xc4\xafgyvendinti profilin\xc4\xaf mokym\xc4\x85 tre\xc4\x8dioje pakopoje._NEWLINE_1994\xe2\x80\x931995\xc2\xa0m. dirbo 26 mokytojai, 8 i\xc5\xa1 j\xc5\xb3 buv\xc4\x99 mokyklos aukl\xc4\x97tiniai, mok\xc4\x97si 189 mokiniai. 2000\xe2\x80\x932001\xc2\xa0m. mokykloje mok\xc4\x97si 276 mokiniai, dirbo 26 pedagogai. 2004\xc2\xa0m. mokykloje mok\xc4\x97si 384 mokiniai, dirbo 50 pedagog\xc5\xb3.\n_START_SECTION_\nMokiniai\n_START_PARAGRAPH_\nMokykl\xc4\x85 yra baig\xc4\x99 1202 abiturientai: 6 aukso ir 16 sidabro medaliais, 4 tapo habilituotais daktarais ir 6 daktarais.'